ΓΡΑΠΤΗ ΕΡΩΤΗΣΗ E-1419/98

υποβολή: Cristiana Muscardini (NI) προς την Επιτροπή

(11 Μαΐου 1998)

Θέμα: Επιθεωρήσεις και έλεγχοι σχετικοί με τις Οδηγίες 93/43/ΕΟΚ και 96/3/ΕΟΚ

Οι ιταλικές ρυθμίσεις που περιέχονται στο νομοθετικό διάταγμα 155 της 26.05.1997, το οποίο μεταφέρει στο εσωτερικό δίκαιο τις Οδηγίες 93/43/ΕΟΚ(1) και 96/3/ΕΟΚ(2) επιβάλλουν βαριές υποχρεώσεις στις επιχειρήσεις, ιδίως τις γεωργικές και αγροτουριστικές. Όσον αφορά τους κανόνες τους σχετικούς με την υγιεινή των προϊόντων διατροφής καθώς και τους κανόνες περί της "υγείας" των γεωργικών προϊόντων που προορίζονται για τη διατροφή του ανθρώπου, οι οποίοι αθροιζόμενοι με τους κανόνες που αφορούν την ασφάλεια στον τόπο εργασίας και την προστασία του περιβάλλοντος, αποτελούν ένα σύνολο αρκετά ογκώδες και δαπανηρό για τις επιχειρήσεις, έχει ξεσπάσει σε βάρος των παραγωγών πολλών περιφερειών μια πραγματική βροχή επιθεωρήσεων, η οποία οφείλεται στον υπερβολικό αριθμό των οργανισμών που είναι ταγμένοι για την εποπτεία και των οποίων οι αρμοδιότητες αλληλοεπικαλύπτονται κατά τρόπο ασυντόνιστο (NAS, NOE, USL, Αστυνομία, Οικονομική Αστυνομία, Περιφερειακή Αστυνομία, Περιφερειακοί Επιθεωρητές κλπ.). Οι επιθεωρήσεις αυτές προσλαμβάνουν συχνά καταθλιπτικό χαρακτήρα λόγω της υπερβολικής συχνότητας με την οποία πραγματοποιούνται και της ταχύτητας με την οποία αλληλοδιαδέχονται οι επιθεωρητές των διαφόρων οργάνων εξέτασης στις επιχειρήσεις, με κρίσεις συμπεράσματα και απόψεις διαφορετικές για το ίδιο θέμα. Οι έλεγχοι πάντως περατώνονται στις περισσότερες περιπτώσεις με πρόστιμα, χρηματικές ποινές ή και διώξεις για ("εγκλήματα", ή υποτιθέμενα εγκλήματα) εντελώς ασυμβίβαστα με τις ανάγκες και τα χαρακτηριστικά της παραγωγικής και κοινωνικής πραγματικότητας. Η Επιτροπή:

1. Δεν θεωρεί ότι μία κατάλληλη προληπτική μέθοδος ενημέρωσης θα μπορούσε να συμβάλει στην παρεμπόδιση παρόμοιων αρνητικών συνεπειών;

2. Δεν θεωρεί καταστροφικές παρόμοιες παρεμβάσεις, οι οποίες, μαζί με τις σημαντικές δαπάνες που δημιουργεί ήδη η προσαρμογή στις κανονιστικές ρυθμίσεις, θέτουν σε κίνδυνο την εύθραυστη οικονομική ισορροπία των μικρών επιχειρήσεων, που χαρακτηρίζονται από μέτριους ισολογισμούς, στα όρια των δυνατοήτων οικονομικής επιβίωσης;

3. Δεν θεωρεί ότι προγράμματα κατάρτισης για την πολιτιστική βελτίωση, τα οποία θα κάλυπταν τα κενά στην προετοιμασία του προσωπικού των ελεγκτικών οργανισμών, θα μπορούσαν να αποτρέψουν ζημίες στο παραγωγικό σύστημα;

Απάντηση της καςBonino εξ ονόματος της Επιτροπής

(12 Ιουνίου 1998)

Το Μάιο του 1995 η Επιτροπή διαβίβασε στις αρμόδιες αρχές την έκθεσή της σχετικά με την αξιολόγηση των συστημάτων επίσημου ελέγχου των ειδών διατροφής στην Ιταλία, σύμφωνα με την οδηγία 93/99/ΕΟΚ για τα συμπληρωματικά μέτρα σε ό,τι αφορά τον επίσημο έλεγχο των ειδών διατροφής(3). Με την ευκαιρία αυτή η Επιτροπή είχε εκφράσει την επιθυμία να καθιερωθεί όσο το δυνατό μεγαλύτερος συντονισμός των διαφόρων υπηρεσιών ελέγχου και επιθεώρησης. Πρέπει ωστόσο να επισημανθεί ότι η οργάνωση των υπηρεσιών ελέγχου αποτελεί αρμοδιότητα των κρατών μελών. Εν πάση περιπτώσει, η Επιτροπή θεωρεί ότι όταν διαπιστώνονται παραβάσεις πρέπει να λαμβάνονται μέτρα ώστε να προστατεύεται ο καταναλωτής και, γενικότερα, να εξασφαλίζεται η τήρηση της νομοθεσίας.

(1) EE L 175 της 19.7.1993, σελ. 1.

(2) EE L 21 της 27.1.1996, σελ. 42.

(3) EE L 290 της 24.11.1993.